মল মাস কাটুক, পৌষ পেরোলে বিজেপির নতুন রাজ্য সভাপতির ঘোষণা? শুভ লগ্নের আশায় নেতাদের একাংশ

কলকাতা: সদ্য সদস্য (Membership) সংগ্রহের কাজ শেষ হয়েছে। আগামী মাসের সাত তারিখের আগেই কি ঘোষণা হতে চলেছে বিজেপির নয়া রাজ্য সভাপতির (State President) নাম? রাজ্য সভাপতি সুকান্ত মজুমদার (Sukanta Mazumdar) কেন্দ্রীয় প্রতিমন্ত্রী হওয়ায় এক পদ নীতি মেনে রাজ্যের বিজেপি প্রধানের (BJP Chief) পদে বদল সময়ের অপেক্ষা ছি্ল। এবার দলের রাজ্যসভার সাংসদ তথা রাজ্য বিজেপির মুখপাত্র শমীক ভট্টাচার্য ইঙ্গিত দিলেন, আগামী মাসের মধ্যেই ঘোষণা হতে পারে নতুন রাজ্য সভাপতির নাম। রাষ্ট্রীয় স্বয়ং সেবক সঙ্ঘের প্রধান মোহন ভাগবত ফেব্রুয়ারি মাসে রাজ্যে আসবেন। তিনি লম্বা সফরে দশ দিন থাকবেন বাংলায়। তার আগেই এই ঘোষণা হওয়ার সম্ভাবনা। আগামী বছর রাজ্যে বিধানসভা ভোট। বিজেপির একটি অংশের দাবি, পৌষ মাসে শুভ কাজ হয় না। তাই পৌষের শেষেই হবে নতুন নেতার নাম ঘোষণা। বিশ্লেষকরা মনে করছেন, লোকসভা ভোটে ফল খারাপ হয়েছে। রাজ্যে বিজেপির সদস্য সংগ্রহের হাল দেখে যারপরনাই ক্ষুব্ধ কেন্দ্রীয় নেতৃত্ব। তার উপরে বিধানসভা ভোট এগিয়ে আসছে। তাই আর দেরি করতে চাইছে না গেরুয়া শিবির।

আজ, সোমবার ২৯ পৌষ। দুদিনের মধ্যেই সংক্রান্তি। বিজেপির প্রাক্তন রাজ্য সহ সভাপতি রাজকমল পাঠক অবশ্য বলেন, পৌষ মাস বা মল মাস খুব মেনে চলেন বিজেপি নেতারা। রাজ্যের প্রধান বিরোধী দল মনে করে মল মাসে কোনও শুভ কাজ হয় না। তাই রাজ্য সভাপতির নাম এই সময়ে ঘোষণা হল না। সুকান্ত মজুমদারের সভাপতির সময়সীমা শেষ হয়েছে। তিনি কেন্দ্রীয় সরকারের প্রতিমন্ত্রী। তাই আগের মতো রাজ্যে সব সময় থাকতে পারছেন না। এই অবস্থায় সবাই অপেক্ষা করে আছেন, নতুন সভাপতি হয়ে দল কে নেতৃত্ব দেবেন ২০২৬ সালের বিধানসভা নির্বাচনে।

আরও পড়ুন: হামলার ভুয়ো মেডিক্যাল শংসাপত্র দিয়ে হাইকোর্টে মামলা, আইনের ছাত্রের বিরুদ্ধে এফআইআরের নির্দেশ

নতুন সভাপতির নাম ঘোষণার দেরি হওয়ায় বিজেপির একাংশের মধ্যে অসন্তোষও দেখা গিয়েছে। দিলীপ ঘোষের ঘনিষ্ঠ বলে পরিচিত বিজেপির প্রাক্তন সাধারণ সম্পাদক সায়ন্তন বসু সাফ জানিয়েছেন, সভাপতি নির্বাচন ঘোষণায় দেরি হওয়াতে প্রবীণ নেতা থেকে অনেকেই ক্ষুব্ধ।